AARHUS: Vandflyveren Aarhus-København træder onsdag igen ind i fast rutefart, efter den har ligget stille i januar og februar. Det sker med et nyt sæt priser, hvor der er penge at spare med billige billetter midt på dagen.

Det er efter planen, at ruten har været lukket i januar og det meste af februar. I perioden er flyet blevet serviceret og står nu 100 procent klar til den kommende sæson, som starter onsdag 22. februar, meddeler Nordic Seaplanes, der står bag ruten.

- Vi sluttede 2016-sæsonen af med et rigtig godt indtryk af, at erhvervslivet i både Aarhus og København sætter pris på den infrastruktur og fleksibilitet, som den nye vandflyrute giver. I den forbindelse introducerer vi også nye priser. Normalprisen starter ved 1.297 kroner for en enkeltbillet med Business klasse vilkår, der inkluderer 6 kilo håndbagage, annullering og ombooking uden gebyr frem til 12 timer før afgang, siger Lasse Rungholm, pilot og direktør i Nordic Seaplanes.

- De nye priser introduceres med baggrund i, at vores passagerer har forskellige behov, og vi belønner nu de kunder, der flyver midt på dagen med ekstra lave priser, siger Lasse Rungholm.